S-221/2008

Mál þetta, sem dómtekið var þann 3. september s.l., er höfðað með ákæruskjali lögreglustjórans á Húsavík, útgefnu 16. júlí 2008, á hendur Z;

„fyrir eftirtalin brot framin árið 2007:

I.

Fíkniefnalagabrot, með því að hafa:

a. Á tímabilinu 20. til 23. desember, keypt 3 g af hassi af óþekktum manni á Akureyri, fyrir kr. 10.000.

b. Þriðjudaginn 25. desember, keypt 2 g af amfetamíni af [X] fyrir kr. 10.000 á Þórshöfn.

Telst þetta varða við 2. gr., sbr. 5. og 6. gr., laga nr. 65/1974 um ávana- og fíkniefni, sbr. lög nr. 13/1985 og lög nr. 67/2001, og 2. gr., sbr. 1. mgr. 14. gr., reglugerðar nr. 133/2001 um ávana- og fíkniefni og önnur eftirlitsskyld efni, sbr. reglugerðir nr. 248/2008 og 848/2002.

II.

Umferðarlagabrot, með því að hafa síðdegis mánudaginn 31. desember ekið bifreiðinni BG-565 um Hafnarveg og Fjarðarveg Á Þórshöfn, óhæfur til að stjórna bifreiðinni örugglega vegna áhrifa amfetamíns, metamfetamíns og tetrahýdrókannabínól.

Telst þetta brot ákærða varða við 1., sbr. 3. mgr. 45. gr. a. umferðarlaga nr. 50, 1987, sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006.“

Fyrirkall í máli þessu var gefið út 7. ágúst s.l. og var það birt fyrir ákærða 20. s.m. Við þingfestingu málsins þann 3. september s.l. sótti ákærði ekki þing og var málið þá dómtekið að kröfu sækjanda, með vísan til 1. mgr. 126. gr. laga nr. 19, 1991.

Þykir mega jafna framangreindri útivist ákærða til játningar hans, með vísan til framangreindrar lagagreinar, enda fer sú niðurstaða ekki í bága við gögn málsins. Teljast brot ákærða því nægilega sönnuð. Varða þau og við tilgreind lagaákvæði í ákæruskjali.

Sakaferill ákærða hefur ekki áhrif á ákvörðun refsingar í máli þessu. Verður hún m.a. ákvörðuð með hliðsjón af 1. mgr. 77. gr. laga nr. 19, 1940.

Þykir refsing ákærða hæfilega ákveðin sekt til ríkissjóðs 190.000 krónur og skal 13 daga fangelsi koma í stað sektarinnar verði hún eigi greidd innan fjögurra vikna frá birtingu dómsins að telja.

Með vísan til 101. og 102. gr. umferðarlaga ber að svipta ákærða ökurétti. Þykir hún eftir atvikum, en einnig með hliðsjón af dómi Hæstaréttar Íslands í máli nr. 490/2007 hæfilega ákveðin 12 mánuðir frá birtingu dómsins að telja.

Af hálfu ákæruvalds er þess krafist að ákærði verði dæmdur til að greiða sakarkostnað. Samkvæmt yfirliti sýslumannsins á Húsavík felst kostnaðurinn í töku blóðsýnis svo og rannsókn á áfengis-, amfetamín- og kannabimagni í blóði, sbr. matsgerð Rannsóknarstofu Háskóla Íslands í lyfja- og eiturefnafræði, samtals 158.640 krónur. Að virtum sakargögnum og niðurstöðu málsins þykir rétt að fella allan þennan sakarkostnað á ákærða.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, Z, greiði 190.000 krónur í sekt til ríkissjóðs og komi 13 daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti í 12 mánuði frá birtingu dómsins að telja.

Ákærði greiði 158.640 krónur í sakarkostnað.